**Katharine Meyer Graham**, nada en Nova York o 16 de xuño de 1917 e finada en Boise (Idaho) o 17 de xullo de 2001, foi unha xornalista e editora estadounidense do diario *The Washington Post* dende 1963 até o seu falecemento.

Traxectoria
-----------

### Orixes

Katharine Meyer naceu en 1917 nunha familia adiñeirada de Nova York, filla de Agnes Elizabeth (de solteira Ernst) e Eugene Meyer. O seu pai era un banqueiro experto en análise de investimentos e logo, director da Reserva Federal. A súa nai era unha intelectual bohemia, amante da arte e activa politicamente no Partido Republicano, que mantiña amizade con persoeiros tan diferentes como Auguste Rodin, Marie Curie, Thomas Mann, Albert Einstein, Eleanor Roosevelt, John Dewey e Saul Alinsky. Traballou como reporteira nun momento en que o xornalismo non era unha profesión común entre as mulleres. O pai de Katharine era descendente de xudeus alsacianos e a súa nai era luterana filla de inmigrantes alemáns. Igual que os seus catro irmáns, foi bautizada como luterana, mais asistiu á igrexa episcopal.

### Primeiros anos

Estudou xornalismo na Universidade de Chicago, licenciándose en 1938, e incorporouse ao xornal *San Francisco News*, cubrindo a sección de traballo e sindicalismo laboral. Un ano despois, ingresou en *The Washington Post*, periódico que o seu pai adquirira nunha poxa en 1933 cando o rotativo se atopaba en bancarrota.

En 1940 casou con Philip Graham, un novo avogado licenciado pola Universidade Harvard que axiña obtivo a confianza do seu sogro, que lle ofreceu o posto de director do xornal. Esta elección foi realizada en detrimento da súa filla ao considerar que o cargo non era o adecuado para unha muller. Katharine Graham pasou así a un segundo plano.

O matrimonio tivo catro fillos e fixéronse donos de *The Washington Post* en 1948, sendo xa ese rotativo unha empresa viable. Philip, ademais, adquiriu máis xornais e dúas cadeas de televisión. Tamén entrou en política dentro do equipo de John F. Kennedy. Con todo, a súa vida familiar deteriorouse cando Philip comezou a sufrir un trastorno maníaco-depresivo, con períodos alternantes de lucidez e de agresividade. Empezou a afeccionarse á bebida e a establecer relacións extraconxugais. Foi internado en hospitais varias veces, mais a súa saúde non mellorou e en 1963 suicidouse na súa casa de campo.

### Presidencia de *The Washington Post*

Katharine Graham asumiu a presidencia da empresa The Washington Post Company, calando os comentarios sexistas sobre a súa capacidade de xestión e liderado. Axiña deu mostras de fortaleza tomando decisións que converteron este xornal nun rotativo de prestixio.

En 1971, Graham decidiu publicar o estudo secreto sobre a guerra de Vietnam que elaborara o goberno. A administración Nixon fixo presión sobre a cabeceira para evitar a súa saída á luz, ameazando con retirarlles as licenzas de televisión. Con todo, Graham alegou que estes documentos non puñan en perigo a seguridade do estado e publicounos.

Un ano despois, en 1972, Katharine Graham apoiou os xornalistas Carl Bernstein e Bob Woodward no caso Watergate. Durante máis de dous anos, a empresa e ela mesma volveron enfrontarse con ameazas e presións por parte da administración Nixon. Volveron pórse as licenzas de televisión en xogo e as accións da compañía baixaron á metade do seu prezo. Non obstante, Graham resistiu e defendeu a independencia dos seus dous empregados ata que o presidente Richard Nixon dimitiu. Foi entón cando o diario foi aclamado publicamente.

A súa dedicación polo xornalismo foi completa. En 1974, a revista *Ms. Magazine* considerouna como *a muller máis poderosa do país.* Durante a folga sindical de prensa que durou 140 días en 1975, *The Washington Post* só deixou de imprimir unha edición. Richard Nixon comentou:

> 
> 
> En Washington hai moitos que len o Post e lles gusta, e hai moitos que len o Post e non lles gusta. Pero case todos len o Post, o que constitúe un recoñecemento da habilidade de Graham como editora.
> 
> 

A partir de 1979, o seu fillo Donald Graham foi ocupando aos poucos o posto da súa nai na dirección do xornal.

En 1998, publicou a súa autobiografía titulada *Personal History*, coa que obtivo o Premio Pulitzer.

### Falecemento

O 14 de xullo de 2001, Graham caeu e golpeou a cabeza mentres visitaba Sun Valley, Idaho por unha celebración dunha conferencia de altos cargos directivos de medios de comunicación. Faleceu tres días máis tarde. O seu funeral celebrouse na Catedral Nacional de Washington o 23 de xullo de 2001, con asistencia de numerosos políticos e personalidades coñecidas do mundo da cultura e a comunicación estadounidense. Graham está enterrada no histórico Oak Hill Cemetery.

Vida social
-----------

A casa de Katharine Graham en Martha's Vineyard converteuse en punto de referencia da vida social estadounidense e internacional. Sempre acudiron presidentes, políticos, senadores, empresarios, intelectuais, artistas e actores, entre outros.

Recoñecementos
--------------

* En 2000, Graham foi nomeada pola International Press Institute como unha dos 50 heroes mundiais da liberdade de prensa dos pasados 50 anos.
* En 2002, recibiu postumamente a Medalla Presidencial da Liberdade polo presidente George W. Bush.
* En 2002, foi incluída no National Women's Hall of Fame.
* En 2017, Meryl Streep interpretou a Graham no filme de Steven Spielberg *Os arquivos do Pentágono*. Streep foi candidata ao Óscar á mellor actriz polo seu traballo.

Notas
-----

1. ↑  Felsenthal, Carol (1993). *Power, Privilege and the Post: The Katharine Graham Story*. Seven Stories Press. p. 19. ISBN 978-1-60980-290-5.
2. ↑  Carol Felsenthal (1993). *Power, Privilege and the Post: The Katharine Graham Story*. Seven Stories Press. p. 127. ISBN 978-1-60980-290-5.
3. ↑  Sanford D. Horwitt (1989). *Let Them Call Me Rebel: Saul Alinsky, His Life and Legacy*. Knopf. p. 195. ISBN 978-0-394-57243-7.
4. ↑  Hodgson, Godfrey (18 de xullo de 2001). "Obituary: Katharine Graham". *The Guardian* (Londres).
5. ↑  Smith, J. Y. & Epstein, Noel (18 de xullo de 2001). "Katharine Graham Dies at 84." Washpostco.com, Washington Post Company website. Consultado o 18 de abril de 2012.
6. ↑  "'Washington Post' icon Katharine Graham, 84, dies". *USA Today*. 18 de xullo de 2001.
7. ↑  USA Today: "Personal History" By Katharine Graham 17 de xullo de 2001
8. ↑  Zweigenhaft, Richard L. and G. William Domhoff The New CEOs : Women, African American, Latino, and Asian American Leaders of Fortune 500 Companies Publicado o 18 de marzo de 2014|Publisher: Rowman & Littlefield Publishers
9. ↑  Berger, Marilyn (18 de xullo de 2001). "Katharine Graham, Former Publisher of Washington Post, Dies at 84". NY Times.
10. ↑  "Final Farewell To Katharine Graham". cbsnews.com. Associated Press. 23 de xullo de 2001. Arquivado dende o orixinal o 23 de maio de 2006. Consultado o 19 de xullo de 2009.
11. ↑  Van Dyne, Larry (1 de agosto de 2007). "Into the Sunset: Arrangements and Options for the Afterlife". *The Washingtonian* (washingtonian.com). Arquivado dende o orixinal o 05 de marzo de 2012. Consultado o 19 de xullo de 2009.
12. ↑  "World Press Freedom Heroes: Symbols of courage in global journalism". International Press Institute. 2012. Arquivado dende o orixinal o 16 de xaneiro de 2012. Consultado o 26 de xaneiro de 2012.
13. ↑  "Graham, Katharine - National Women's Hall of Fame".

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Katharine Graham Modificar a ligazón no Wikidata*** |

### Bibliografía

* Felsenthal, Carol (1993). *Power, Privilege and the Post: The Katharine Graham Story*. Seven Stories Press. ISBN 978-1-60980-290-5.
* Graham, Katharine (1997). *Personal History*. New York: Knopf. ISBN 978-0-394-58585-7.
* Bradlee, Ben (1995). *A Good Life: Newspapering and Other Adventures*. Nova York: Simon & Schuster. ISBN 978-0-684-80894-9.
* Gerber, Robin (2005). *Katharine Graham: The Leadership Journey of an American Icon*. Nova York: Portfolio. ISBN 978-1-59184-104-3.

### Ligazóns externas

* Charlie Rose's interview with Katharine Graham, year-1997

* Portal:Muller
* Portal:Estados Unidos de América

|  |  |
| --- | --- |
| Control de autoridades | 
* Wd: Q435203
* WorldCat
* VIAF: 115577779
* BIBSYS: 90671585
* BLBNB: 000587820
* BNE: XX1333277
* CiNii: DA10735659
* EBID: ID
* FAST: 43047
* FemBio: 11625
* GEC: 0259082
* GND: 119069245
* IMDb: nm1202784
* ISNI: 0000 0001 1455 5435
* LCCN: n79109289
* Munzinger: 00000022618
* NDL: 00665084
* NKC: mzk2005282369
* NLA: 35139105
* NNDB: 000051380
* NTA: 160815622
* OL: OL544575A
* SNAC: w65h7qtn
* SUDOC: 07990307X
* WikiTree: Meyer-6707

 |